Naomi Musenga kuoli kipuihinsa vain tunteja puhelun jälkeen.

Naomi Musenga ei saanut hätäkeskuksesta apua. Hänen perheensä taistelee, jottei vastaavaa tapahtuisi kenellekään muulle. CHANGE.ORG

Naomi Musenga, 22, kärsi valtavista kivuista, kun hän soitti hälytyskeskukseen saadakseen apua.

- Minä kuolen, Musenga sanoi.

- Varmasti kuolet, jonain päivänä, kuten kaikki muutkin, hälytyskeskuksessa vastattiin.

Muutamaa tuntia myöhemmin Musenga oli kuollut. Tapaus sattui Strasbourgin kaupungissa joulukuussa, ja Ranskan viranomaiset ovat ottaneet sen tutkintaansa nyt. Avainkysymys kuuluu, miksi hälytyskeskuksessa ei suhtauduttu hätäpuheluun riittävällä vakavuudella. Puhelu nauhoitettiin.

- Me odotamme oikeutta, jotta tällaista ei tapahdu koskaan enää. Oli sitten kyseessä paha tahto tai toimintahäiriö, kyseessä on vakava virhe, Naomi Musengan isä Policarpe Musenga sanoi toimittajille tällä viikolla.

Minä kuolen

Naomi Musenga soitti joulukuun 29. päivänä kolmen minuutin pituisen puhelun paikalliseen ambulanssipalveluun ja valitti vakavaa vatsakipua.

- Auta... auta minua, rouva, Musenga aloitti naisen vastattua keskuksesta puheluun.

- Kyllä, mistä on kyse?

- Auttakaa minua.

- No, jos et kerro minulle, mistä on kyse, minä lopetan puhelun, keskus vastasi.

Musenga ei kyennyt selväsanaisesti selittämään, mistä oli kyse tai mihin häntä sattui. Hän kuitenkin sanoi, että hänellä oli kovat kivut. Hätäkeskus neuvoi häntä soittamaan lääkärille.

- Minä kuolen, Musenga yritti vielä.

- Kyllä, sinä varmasti kuolet jonain päivänä niin kuin kaikki muutkin. Soita lääkärille, operaattori sanoi ja antoi Musengalle puhelinnumeron, josta lääkärin voi tilata suoraan kotiin.

- Auta minua, rouva, ole kiltti, Musenga jatkoi.

- En pysty auttamaan sinua, jos en tiedä (mikä sinua vaivaa).

- Minulla on kovat kivut, todella kovat kivut.

- Ja missä?

- Vatsaani koskee todella kovaa... voin aivan kamalasti joka paikasta.

- No, soita lääkärille, keskus vastasi ja antoi puhelinnumeron uudelleen.

Tämän jälkeen puhelu päättyi. Musengan sukulainen soitti lopulta lääkärille, joka saapui Musengan kotiin, perheen asianajaja kertoi tiedotustilaisuudessa torstaina.

Lääkäri toimitti naisen sairaalaan. Pian saapumisensa jälkeen Musenga sai kaksi sydänkohtausta, hänet vietiin teho-osastolla, missä hän kuoli, BFM TV -kanava kertoi.

Hoitona ainoastaan välinpitämättömyyttä

Lopullista kuolinsyytä ei ole vielä julistettu, mutta alustavan kuolinsyytutkinnan perusteella Musengan useiden elinten toiminta romahti, ja hänellä oli verenvuotoja.

- Missään vaiheessa ei kysytty kysymyksiä kuten " oletko yksin " , " pystytkö soittamaan siihen numeroon " , " oletko satuttanut itsesi " tai " onko sinulla kipuja " , perheen asianajaja Mohamed Aachour totesi toimittajille.

- Hän sai hoitona ainoastaan välinpitämättömyyttä ja kyynisyyttä.

Kyseinen hätäkeskuksen työntekijä on pidätetty väliaikaisesti virastaan. Hälytyspalvelujen ammattiliiton puheenjohtaja kritisoi jyrkästi alan työvoimapulaa.

- Operaattorit vastaavat puheluihin 12 tuntia putkeen päivässä. He ovat valtavan paineen alla, ja lopulta on vaikeaa erottaa vakavat tapaukset turhista soitoista, Jean-Claude Matry totesi CNN:lle.

Strasbourgin viranomaiset tutkivat tapausta. Tutkintanimikkeenä on vaarassa olleen henkilön heitteillejättö.